[pic] | COMISIA EUROPEANĂ |

Bruxelles, 18.10.2010

COM(2010) 566 final

Recomandare de

DECIZIE A CONSILIULUI

de desemnare a Capitalei europene a culturii pentru anul 2015 în Belgia

EXPUNERE DE MOTIVE

Decizia 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru anii 2007-2019[1], stabilește procedura de desemnare a capitalelor europene ale culturii. În conformitate cu articolul 2 din respectiva decizie, începând cu anul 2009, două orașe din două state membre vor fi desemnate, pe rând, capitale europene ale culturii, conform ordinii cronologice stabilite în anexa la decizie. Belgia și Republica Cehă au dreptul de a găzdui evenimentul în 2015.

Nominalizarea pentru capitalele europene ale culturii pentru anul 2015 este supusă următorului proces.

Fiecare din statele membre în cauză publică, cel târziu cu șase ani înainte de eveniment, o cerere de prezentare de candidaturi. Un comitet de selecție compus din 13 experți independenți din sectorul cultural este convocat pentru o reuniune de preselecție, cel târziu cu cinci ani înainte de eveniment. Comitetul de selecție evaluează candidaturile primite, în conformitate cu criteriile stabilite la articolul 4 din Decizia nr. 1622/2006/CE și stabilește o listă scurtă a orașelor candidate care trebuie să fie luate în considerare după ce își completează candidatura.

Fiecare dintre statele membre în cauză convoacă comitetul, pentru selecția finală, la nouă luni după reuniunea de preselecție. După o evaluare aprofundată a orașelor preselecționate, pe baza criteriilor stabilite pentru acțiune, comitetul recomandă, pentru titlul respectiv, un oraș din fiecare stat membru în cauză.

Pe baza acestor recomandări, ambele state membre nominalizează fiecare un oraș pentru „Capitala europeană a culturii” și notifică Parlamentul European, Consiliul, Comisia și Comitetul Regiunilor, cel târziu cu patru ani înainte de începerea evenimentului în cauză.

Parlamentul European poate transmite Comisiei un aviz în termen de trei luni de la primirea nominalizărilor.

Consiliul, hotărând la recomandarea Comisiei, desemnează în mod oficial orașele în cauză pentru anul pentru care acestea au fost nominalizate.

A fost primită o candidatură la nominalizare pentru „Capitala europeană a culturii” din partea orașului Mons. Niciun alt oraș din Belgia nu și-a depus candidatura.

Potrivit concluziilor comitetului la sfârșitul procedurii de preselecție, candidatura orașului îndeplinește obiectivele și criteriile definite în articolul 4 din Decizia nr. 1622/2006/CE și a atins standardele ridicate de calitate necesare pentru acest eveniment.

În consecință, în rapoartele sale din februarie 2010, comitetul a recomandat ca orașul Mons să găzduiască evenimentul în Belgia în anul 2015. Belgia a notificat aceste nominalizări Parlamentului European, Consiliului, Comisiei și Comitetului Regiunilor, înainte de sfârșitul anului 2009.

Parlamentul European a transmis avizul său favorabil Comisiei la începutul lunii iulie 2010.

Procesul de selecție în Republica Cehă este încă în desfășurare și va fi încheiat la începutul anului 2011.

În consecință, Comisia, în conformitate cu articolul 9 alineatul 3 din Decizia nr 1622/2006/CE înaintează Consiliului recomandarea anexată cu privire la desemnarea oficială a orașului Mons în perspectiva evenimentului „Capitala europeană a culturii” pentru anul 2015 în Belgia.

Recomandare de

DECIZIE A CONSILIULUI

de desemnare a Capitalei europene a culturii pentru anul 2015 în Belgia

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Decizia nr 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru perioada 2007 - 2019[2], în special articolul 9 alineatul (3),

având în vedere recomandarea Comisiei Europene,

având în vedere rapoartele comitetului de selecție din februarie 2010 privind procesul de selecție a Capitalelor europene ale culturii în Belgia,

întrucât:

având în vedere faptul că sunt îndeplinite pe deplin criteriile menționate la articolul 4 din Decizia nr. 1622/2006/CE,

ADOPTĂ PREZENTA DECIZIE:

Articolul 1

Orașul Mons este desemnat "Capitală europeană a culturii 2015" în Belgia.

Articolul 2

Prezenta decizie intră în vigoare în ziua următoare datei publicării în Jurnalul Oficial al Uniunii Europene .

Adoptată la […]

Pentru Consiliu,

Președintele

[1] JO L 304 din 3.11.2006, p. 1.

[2] JO L 304, 3.11.2006, p. 1.